### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 11. marts 2020 har vedtaget Magistratens foranstående indstilling af 17. februar 2020.

Socialistisk Folkepartis og Alternativets byrådsgruppe henholder sig til deres oprindelige forslag.

**Beslutningsforslag fra SF og ALT**

Det foreslås

1. At arbejdet med at indføre en grøn trængselsring i [adresse] senest i 2025 indgår i arbejdet med den kommende klimastrategi.
2. At den grønne trængselsring skal sikre gratis adgang ind og ud af trængselsringen for el-biler og evt. hybridbiler samt øvrige køretøjer der ikke udleder CO2.
3. At der for øvrige biler indføres afgifter, der reducerer trængslen i det centrale [adresse].
4. At afgiftsniveauet er højest i spidsbelastningsperioder.
5. At nettoprovenuet fra den grønne trængselsring går til at fremme miljøvenlig transport herunder kollektiv transport og cyklisme

**Begrundelse**

Det er gået rigtigt godt med at få høstet de lavere hængende frugter i forhold til at reducere CO2-udslippet i [adresse]. Foran os står nu store udfordringer med at nå i mål med Byrådets ambitiøse målsætning om CO2-neutralitet i 2030. De foreløbige prognoser tyder på at den allerstørste udfordring bliver at reducere CO2-udslippet fra transportsektoren. Aktuelt anslås det at det kun vil være muligt at reducere transportsektorens CO2-udslip i [adresse] fra omkring 600.000 tons til 500.000 tons frem mod 2030. Herudover er det centrale [adresse] præget af massive trængselsproblemer i myldretiden. Derfor er der al mulig grund til at Byrådet skaber rammerne for at reducere trængslen i det centrale [adresse], samtidigt med at der skabes en tilskyndelse til at flere vælger en elbil næste gang bilen skal skiftes ud.

Stillet af

Astrid Mathiasen (Å) og Richard Paulsen (SF)

**Indstilling fra Magistratsafdelingen for Teknik og Miljø**

**Indstilling om forslag fra ALT og SF: Indførelse af grøn trængselsring**

### Resumé

Alternativet og Socialistisk Folkeparti har fremsat forslag om en grøn trængselsring i [adresse]. Forslaget blev behandlet i Byrådet den 27. november 2019.

Internationale studier af effekten af trængselsringe viser, at antallet af biler, der kører ind i zonerne, falder efter indførelsen af trængselsringene.

En trængselsring har dog også en række negative konsekvenser. En trængselsring vil muligvis medføre øget trængsel rundt om [adresse], gøre det dyrere at drive erhverv inde i byen og generelt gøre det dyrere at være bilist. I byer, hvor der er stor afhængighed af bilen til daglige gøremål, er risikoen for, at en trængselsring rammer socialt skævt større. Disse forhold kan i sidste ende medføre et fald i arbejdspladser, bosætning og vækst.

Endelig foreligger der ikke det nødvendige lovgrundlag for at indføre en trængselsring, ligesom tilbagemeldingen fra "Kommission for grøn omstilling af personbiler i [adresse]" bør afventes.

Teknik og Miljø anbefaler derfor, at forslaget ikke imødekommes, og at der arbejdes videre med kortlægning og senere vurdering af den bredest mulige vifte af CO2-reducerende tiltag på transport- og mobilitetsområdet, som vil blive undersøgt i forlængelse af Klimaplan 2021-2025.

### Indstilling

Det indstilles:

At 1) Forslaget ikke imødekommes og at der arbejdes videre med en kortlægning og senere vurdering af den bredest mulige vifte af CO2-reducerende tiltag på transport- og mobilitetsområdet, som vil blive undersøgt i forlængelse af Klimaplan 2021-2025.

### Sagens forløb

27-11-2019 Aarhus Byråd
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 27. november 2019 om magistratsbehandling af forslaget.

 Sagen bedes tilbagesendt byrådet via Magistraten.
 03-02-2020 Teknik og Miljø
Beslutningsforslaget besvaret med indstilling fra Magistratsafdelingen for Teknik og Miljø.
 13-02-2020 Borgmesterens Afdeling påtegning

Fremsendes til Magistraten.

Borgmesterens Afdeling har ingen bemærkninger til indstillingen.

 17-02-2020 Magistraten

Fremsendes til [adresse] med bemærkning, at Magistraten i mødet den 17. februar 2020 anbefaler, at byrådet tiltræder Magistratsafdelingen for Teknik og Miljøs indstilling af 3. februar 2020.

Henrik Jespersen og Kurt Krogh henholdt sig til det oprindelige forslag.

Malou Bruun deltog ikke i sagens behandling.

 26-02-2020 [adresse]
Sagens behandling blev udsat i byrådets møde den 26. februar 2020.
 11-03-2020 Aarhus Byråd
Tilbagesendes Magistratsafdelingen for Teknik og Miljø med bemærkning, at byrådet i sit møde den 11. marts 2020 har vedtaget Magistratens foranstående indstilling af 17. februar 2020.

Socialistisk Folkepartis og Alternativets byrådsgruppe henholder sig til deres oprindelige forslag.